Mikk Marran

Riigimetsa Majandamise Keskuse

juhatuse esimees

11. aprill 2023

Lugupeetud RMK juhatuse esimees, Mikk Marran

2020 – 2021 aastal teostati Häädemeeste valla KAH-aladel aegjärgseid raideid. Eelnimetatud alad on Häädemeeste valla üldplaneeringu alusel väärtuslike maastike kategoorias, mida võib majandada valikraie teel. 2020. a väljastas Keskkonnaamet sellele alale ekslikult aegjärgse raie metsateatised, mis hiljem tühistati. Aegjärgset raiet jõuti teostada kvartalil OJ 191 eraldistel nr 8, 9, 10, 11 ja 12. Kokku langetati metsa 6,6 hektaril.

Olles mures oma kodumetsa tuleviku - raiejäätmete koristamise ja metsa uuenemise pärast – kutsusime toonase RKM juhatuse esimehe, Aigar Kallase Häädemeeste valda olukorraga tutvuma. 19. veebruaril 2021. aastal toimus ringsõit Häädemeeste valla riigimetsades ning arutelu RMK ja kohaliku kogukonna koostöövõimaluste üle. Kohtumise protokolli leiate kirja manusest.

Vastavalt kokkuleppe punktile 5 oleme kogukonnana jälginud eelnimetatud loodusliku uuenduse teket. Meie vaatlused näitavad, et aladele pole hakanud kasvama männi looduslikku uuendust. Eeltoodust lähtuvalt soovib MTÜ Rannamänniku kaitseks aidata kaasa mainitud aladel metsa looduslikule uuenemisele.

Soovime 2023. a kevadel istutada kõnealustele aladele 2-aastaseid männitaimi. 6,6 hektarile oleme arvestanud 3000 taime - ca 450 taime hektari kohta. Sertifitseeritud seemnest kasvatatud taimed oleme valmis soetama oma kuludega ja heade toetajate abiga. Seemnete sertifikaadi leiate manusest.

Seoses eeltooduga usume, et Riigimetsa Majandamise Keskus nõustub meie sooviga ise metsa uuenemisele kaasa aidata ja annab selleks omapoolse loa. Olete ka isiklikult väga oodatud istutustalgutel osalema. Soovime need korraldada maikuu esimesel või teisel nädalal Teie poolt välja pakutud kuupäeval.

Oleme tänulikud, kui annate sobivast kuupäevast meile aegsasti teada, et saaksime oma koostöö partnereid ja kogukonda üritusest teavitada ning talgud ette valmistada.

Lugupidamisega,

Kadri Kallaste

MTÜ Rannamänniku kaitseks juhatuse liige

[info@rannamannikud.ee](mailto:info@rannamannikud.ee)